Δυναμική η παρουσία του Πανεπιστημίου Πατρών στο Πατρινό Καρναβάλι 2026
Με ιδιαίτερη επιτυχία ολοκληρώθηκε η συμμετοχή του Πανεπιστημίου Πατρών στο Πατρινό Καρναβάλι 2026, επιβεβαιώνοντας για δεύτερη συνεχόμενη χρονιά τον ενεργό και εξωστρεφή ρόλο του Ιδρύματος στον κορυφαίο πολιτιστικό θεσμό της πόλης. Η συμμετοχή πραγματοποιήθηκε στο πλαίσιο του Μνημονίου Συνεργασίας με την Κοινωφελής Επιχείρηση Δήμου Πατρέων ΚΕΔΗΠ – Καρναβάλι Πάτρας και υλοποιήθηκε με ευθύνη και συντονισμό της Αντιπρυτάνεως Φοιτητικής Μέριμνας και Πολιτισμού κας. Ελένης Αλμπάνη. Οι εκδηλώσεις ξεκίνησαν την Κυριακή 8 Φεβρουαρίου 2026 στη Βίλα Κόλλα, στο Κουκούλι, με τις δράσεις της Καρναβαλούπολης «ΦΥΣΙΚΑ για τα παιδιά μας», όπου παιδιά και οικογένειες συμμετείχαν σε δημιουργικές δραστηριότητες που συνέδεσαν τη γνώση με το παιχνίδι. Ακολούθησε η έκθεση κουκλοθεάτρου «Μάκης Μουρελάτος – Ο Λαξευτής των Μορφών» του Γεράσιμου Μουρελάτου (9–20 Φεβρουαρίου 2026), με τα εγκαίνια να πραγματοποιούνται παρουσία πλήθους επισκεπτών και με ομιλητή τον ποιητή Διονύση Καρατζά, μετατρέποντας τη Βίλα Κόλλα σε ζωντανό σημείο πολιτιστικής αναφοράς για την πόλη. Την ίδια ημέρα παρουσιάστηκε στο Αμφιθέατρο του Κεντρικού Κτιρίου η παιδική θεατρική παράσταση «Σε τρελό πανικό! Δένδρα – Ψάρια χτυπούν συναγερμό», σε συνεργασία με το Θεατρικό Εργαστήρι Πολυφωνικής και την Αντιδημαρχία Αθλητισμού, Περιβάλλοντος και Ενέργειας του Δήμου Πατρέων. Στις 14 Φεβρουαρίου 2026 στο Συνεδριακό και Πολιτιστικό Κέντρο του Πανεπιστημίου Πατρών, πραγματοποιήθηκε το Φεστιβάλ Παιδικού Τραγουδιού αποτελώντας μια ξεχωριστή γιορτή μουσικής και συλλογικής έκφρασης με τη συμμετοχή παιδιών, οικογενειών και εκπαιδευτικών. Οι καρναβαλικές δράσεις κορυφώθηκαν με την παρέλαση του άρματος του Πανεπιστημίου Πατρών, το οποίο κατασκευάστηκε από το Καρναβαλικό Εργαστήρι του Δήμου Πατρέων και συμμετείχε στις μεγάλες παρελάσεις του Πατρινού Καρναβαλιού 2026, συνοδευόμενο από μέλη της πανεπιστημιακής κοινότητας. Μέσα από το σύνολο αυτών των δράσεων, το Πανεπιστήμιο Πατρών επιβεβαιώνει τη στρατηγική του επιλογή για ουσιαστική διασύνδεση με την κοινωνία, καλλιέργεια της δημιουργικότητας και ενίσχυση της πολιτιστικής ταυτότητας της περιοχής. Με οδηγό την εξωστρέφεια, τη συνεργασία και τη συλλογικότητα, συνεχίζει να συμβάλλει δυναμικά στην πολιτιστική ζωή της πόλης, αποδεικνύοντας ότι η γνώση και ο πολιτισμός μπορούν να συμπορεύονται με τη χαρά, τη μουσική και τη γιορτή. Με αφετηρία τη φετινή επιτυχία, το Πανεπιστήμιο Πατρών ανανεώνει το ραντεβού του για το επόμενο Καρναβάλι, με ακόμη περισσότερες πρωτοβουλίες που θα ενισχύσουν τη συμμετοχή της πανεπιστημιακής κοινότητας και θα διευρύνουν περαιτέρω το αποτύπωμά του στην τοπική κοινωνία.
Εορτασμός των Τριών Ιεραρχών και της Ημέρας των Γραμμάτων στο Πανεπιστήμιο Πατρών 2026
Με ιδιαίτερη επιτυχία και τη συμμετοχή πλήθους μελών της πανεπιστημιακής κοινότητας και πολιτών πραγματοποιήθηκε ο Εορτασμός των Τριών Ιεραρχών και της Ημέρας των Γραμμάτων, το Σάββατο 31 Ιανουαρίου 2026 και ώρα 18.00, στην Αίθουσα Τελετών «Οδυσσέας Ελύτης» του Πανεπιστημίου Πατρών. Στο πλαίσιο της εκδήλωσης, το Πανεπιστήμιο Πατρών τίμησε το παρελθόν, το παρόν και το μέλλον του, αναδεικνύοντας τη διαχρονική αξία της παιδείας, της πνευματικής καλλιέργειας και της ακαδημαϊκής του προσφοράς στην κοινωνία. Χαιρετισμό απηύθυναν ο Πρύτανης του Πανεπιστημίου Πατρών, Καθηγητής κ. Χρήστος Ι. Μπούρας, καθώς και ο Εκπρόσωπος του Προέδρου της Ελληνικής Κυβέρνησης, Υφυπουργός Παιδείας, Θρησκευμάτων και Αθλητισμού, κ. Κωνσταντίνος Βλάσης, υπογραμμίζοντας τη σημασία της Παιδείας, της ακαδημαϊκής αριστείας και της κοινωνικής αποστολής του δημόσιου πανεπιστημίου. Στην εκδήλωση παρέστησαν, επίσης, οι Αντιπρυτάνεις του Πανεπιστημίου Πατρών, μέλη του Συμβουλίου Διοίκησης, Κοσμήτορες των Σχολών και Πρόεδροι των Τμημάτων, ο Εκτελεστικός Διευθυντής του Ιδρύματος, καθώς και εκπρόσωποι των αρχών και φορέων της πόλης. Ιδιαίτερα δυναμική υπήρξε η παρουσία μελών της πανεπιστημιακής κοινότητας, ενώ την εκδήλωση παρακολούθησε και πλήθος κόσμου, αναδεικνύοντας τη διαρκή προσπάθεια του Πανεπιστημίου Πατρών για ουσιαστική διασύνδεση και αλληλεπίδραση με την τοπική κοινωνία, είτε μέσω της φυσικής παρουσίας είτε μέσω της διαδικτυακής παρακολούθησης της Τελετής. Κεντρικός ομιλητής της εκδήλωσης ήταν ο Καθηγητής του Τμήματος Πολιτικής Επιστήμης και Δημόσιας Διοίκησης του Εθνικού και Καποδιστριακού Πανεπιστημίου Αθηνών, κ. Δημήτρης Α. Σωτηρόπουλος, ο οποίος ανέπτυξε το ιδιαίτερα επίκαιρο και γόνιμο θέμα «Το ελληνικό δημόσιο πανεπιστήμιο στις αρχές του 21ου αιώνα: μεταρρυθμίσεις που έγιναν και δεν έγιναν», προκαλώντας έντονο ενδιαφέρον και ουσιαστικό προβληματισμό. Στο πλαίσιο της τελετής, το Πανεπιστήμιο Πατρών τίμησε τα αφυπηρετήσαντα μέλη ΔΕΠ και, για πρώτη φορά τα αφυπηρετήσαντα μέλη ΕΕΠ, ΕΔΙΠ, ΕΤΕΠ και Διοικητικού Προσωπικού κατά το ακαδημαϊκό έτος 2024–2025. Η απονομή αυτή αναδεικνύει έμπρακτα ότι το Πανεπιστήμιο Πατρών επιτελεί συλλογικό έργο, το οποίο οικοδομείται καθημερινά από το ανθρώπινο δυναμικό του, το οποίο συμβάλει καθοριστικά στη διδασκαλία, την έρευνα, τη διοικητική λειτουργία και τη συνολική ανάπτυξη του. Ιδιαίτερη βαρύτητα δόθηκε και στην απονομή μεγάλου αριθμού αριστείων, βραβείων και υποτροφιών, οι οποίες συνοδεύθηκαν από την καταβολή χρηματικών ποσών, γεγονός που καταδεικνύει τη σταθερή προσήλωση του Πανεπιστημίου Πατρών στην προαγωγή της αριστείας και στην έμπρακτη στήριξη της νέας γενιάς επιστημόνων. Απονεμήθηκαν τιμητικές και οικονομικές διακρίσεις σε αριστεύσαντες και αριστεύσασες αποφοίτους για το ακαδημαϊκό έτος 2024–2025, καθώς και υποτροφίες και βραβεία που θεσμοθετούνται χάρη στη συμβολή δωρητών και φορέων. Στο πλαίσιο αυτό απονεμήθηκαν, μεταξύ άλλων, οι Υποτροφίες «ΟΛΥΜΠΙΑ ΟΔΟΣ», οι υποτροφίες εις μνήμην «Α. Χ. Παγιατάκη» (δωρητής Στάμος Κατωτάκης), οι Υποτροφίες «Ευαγγέλου» και «Κεβρεκίδη», το Βραβείο εις μνήμην «Θεόδωρου Δούτσου», τα Βραβεία του Ιατρικού Συλλόγου Πατρών, το Βραβείο εις μνήμην «Παύλου Κορδοπάτη», το Βραβείο εις μνήμην «Γεωργίου Λευθεριώτη» και το Βραβείο «Ανδρέα Φιλίππου». Ιδιαίτερη στιγμή της βραδιάς αποτέλεσε η απονομή του Βραβείου Εξαίρετης Δημοσίευσης «Παναγιώτης Κανελλόπουλος» 2025 καθώς και του Βραβείου Εξαίρετης Διδασκαλίας «Ευάγγελος Παπανούτσος» 2025. Το Βραβείο Εξαίρετης Δημοσίευσης «Παναγιώτης Κανελλόπουλος» 2025 απονεμήθηκε στην Παπαχρυσοστόμου Αθηνά, Αναπληρώτρια Καθηγήτρια του Τμήματος Φιλολογίας, καθώς και στον Χατζησταμούλου Νικόλαο, Επίκουρο Καθηγητή του Τμήματος Οικονομικών Επιστημών, σε αναγνώριση της υψηλής ποιότητας και της διεθνούς απήχησης του ερευνητικού τους έργου. Το Βραβείο Εξαίρετης Διδασκαλίας «Ευάγγελος Παπανούτσος» 2025 απονεμήθηκε στον Γεωργίου Δημήτριο, Καθηγητή του Τμήματος Μαθηματικών, για την προσφορά του στην πανεπιστημιακή διδασκαλία. Το Πανεπιστήμιο Πατρών εκφράζει τις θερμές του ευχαριστίες προς όλους τους χορηγούς και δωρητές, οι οποίοι με τη στήριξή τους καθιστούν δυνατή την απονομή του μεγάλου αριθμού αριστείων και υποτροφιών, συμβάλλοντας ουσιαστικά στην ενίσχυση της ακαδημαϊκής προόδου. Η εκδήλωση ολοκληρώθηκε σε κλίμα συγκίνησης και υπερηφάνειας, επιβεβαιώνοντας τον διαχρονικό ρόλο του Πανεπιστημίου Πατρών ως φορέα γνώσης, πολιτισμού και κοινωνικής προσφοράς.
Τελετή Αναγόρευσης της Paola Maria Minucci σε Επίτιμη Διδάκτορα του Τμήματος Φιλολογίας του Πανεπιστημίου Πατρών
Η Paola Maria Minucci, Καθηγήτρια Νεοελληνικής Λογοτεχνίας, Sapienza Università di Roma, Kριτικός και Mεταφράστρια αναγορεύθηκε Επίτιμη Διδάκτορας του Τμήματος Φιλολογίας του Πανεπιστημίου Πατρών, την Τετάρτη 12 Νοεμβρίου 2025 και ώρα 18:00 στην Αίθουσα Τελετών «Οδυσσέας Ελύτης». Το έργο και την προσωπικότητα της τιμώμενης παρουσίασε η Καθηγήτρια Κατερίνα Ε. Κωστίου, ενώ ακολούθησε η αναγόρευση της τιμώμενης σε Επίτιμη Διδάκτορα του Τμήματος Φιλολογίας από τον Πρόεδρο του Τμήματος, Καθηγητή Ιωάννη Π. Παπαθεοδώρου. Η περιένδυση της τιμώμενης πραγματοποιήθηκε από τον Πρύτανη του Πανεπιστημίου, Καθηγητή Χρήστο Μπούρα. Η εκδήλωση της επιτιμοποίησης ολοκληρώθηκε με την ομιλία της Paola Maria Minucci «Η ιδιωτική οδός του Οδυσσέα Ελύτη».
Συναυλία Αλκίνοου Ιωαννίδη για τα 61 χρόνια του Πανεπιστημίου Πατρών
Με μεγάλη επιτυχία πραγματοποιήθηκε το Σάββατο 6 Δεκεμβρίου 2025 η πολυαναμενόμενη συναυλία του Αλκίνοου Ιωαννίδη στο Συνεδριακό & Πολιτιστικό Κέντρο του Πανεπιστημίου Πατρών, στο πλαίσιο του εορτασμού των 61 χρόνων του Πανεπιστημίου και του Φεστιβάλ Welcome to UP 2025 powered by ΔΕΗ. Σε ένα κατάμεστο Συνεδριακό, το κοινό υποδέχθηκε θερμά τον σημαντικό καλλιτέχνη και την ιστορική μπάντα του σε μία σπάνια ζωντανή εμφάνιση που άφησε τις καλύτερες εντυπώσεις. Η βραδιά ξεκίνησε με τον χαιρετισμό του πρύτανη του Πανεπιστημίου Πατρών κ. Χρήστου Μπούρα και την εξαιρετικά ενδιαφέρουσα ομιλία του Καθηγητή Κυριάκου Αναστασιάδη, πρύτανη του Αριστοτελείου Πανεπιστημίου Θεσσαλονίκης (ΑΠΘ), με τίτλο «Η Κρυμμένη Δύναμη του Δημόσιου Πανεπιστημίου», η οποία αποτέλεσε ένα εμπνευσμένο εισαγωγικό σημείο για τον θεσμό και τη συμβολή του στη σύγχρονη κοινωνία. Στη συνέχεια, ο Αλκίνοος Ιωαννίδης μαζί με τους δεξιοτέχνες μουσικούς της μπάντας του, Σταύρο Λάντσια, Μιλτιάδη Παπαστάμου, Γιώτη Κιουρτσόγλου και Μιχάλη Καπηλίδη, πρόσφεραν στο κοινό μια μοναδική μουσική εμπειρία. Το πρόγραμμα περιλάμβανε αγαπημένα τραγούδια, νέους αυτοσχεδιασμούς και πρωτότυπες διασκευές, δημιουργώντας μια ζεστή ατμόσφαιρα και άμεση επικοινωνία με τους θεατές. Το κοινό αντέδρασε ενθουσιωδώς, επιβραβεύοντας την επιτυχημένη επανένωση των μουσικών πέντε χρόνια μετά την προηγούμενη συνεργασία τους όχι για μια αναδρομή στο παρελθόν, αλλά για να δημιουργήσουν εκ νέου, στο παρόν, νέα δυνατά ακούσματα και να συνδέσουν την πανεπιστημιακή κοινότητα με την τέχνη και τον πολιτισμό.
Τελετή αναγόρευσης του Σεβασμιωτάτου Αρχιεπισκόπου Αμερικής κ.κ. Ελπιδοφόρου σε Επίτιμο Διδάκτορα του Τμήματος Διοικητικής Επιστήμης και Τεχνολογίας
Στην κατάμεστη Αίθουσα Τελετών «Οδυσσέας Ελύτης» του Πανεπιστημίου Πατρών πραγματοποιήθηκε την Παρασκευή 5 Δεκεμβρίου 2025, η τελετή αναγόρευσης του Σεβασμιωτάτου Αρχιεπισκόπου Αμερικής κ.κ. Ελπιδοφόρου σε Επίτιμο Διδάκτορα του Τμήματος Διοικητικής Επιστήμης και Τεχνολογίας. Η εκδήλωση αποτέλεσε κορυφαία ακαδημαϊκή στιγμή για την πανεπιστημιακή κοινότητα, καθώς αναγνωρίστηκε η πνευματική, κοινωνική και επιστημονική συμβολή του τιμώμενου ιεράρχη. Η έναρξη της τελετής πραγματοποιήθηκε από τον Πρύτανη του Πανεπιστημίου Πατρών, Καθηγητή Χρήστο Μπούρα, ο οποίος υποδέχθηκε τον Αρχιεπίσκοπο με θερμά λόγια, υπογραμμίζοντας τη σημασία της απονομής του τίτλου του Επίτιμου Διδάκτορα. Ο Πρύτανης επισήμανε: «Σεβασμιώτατε, η πανεπιστημιακή μας κοινότητα σας υποδέχεται με ιδιαίτερο σεβασμό και εκτίμηση. Με τη σημερινή τελετή τιμούμε έναν διακεκριμένο ιεράρχη, έναν θεολόγο και πανεπιστημιακό διδάσκαλο, ο οποίος έχει αφιερώσει τη ζωή του στη διακονία της Εκκλησίας, της γνώσης και στην προαγωγή της ανθρώπινης αξιοπρέπειας. Η παρουσία σας ανάμεσά μας υπενθυμίζει ότι η γνώση, όταν συνοδεύεται από προσήνεια, πνευματικότητα και κοινωνική ευαισθησία, δύναται να λειτουργήσει ως καταλύτης προόδου και δημιουργικής συνεισφοράς. Η αναγόρευσή σας σε Επίτιμο Διδάκτορα του Τμήματος Διοικητικής Επιστήμης και Τεχνολογίας αποτελεί αναγνώριση της συμβολής σας στην προώθηση της προσφοράς, του διαλόγου, της γνώσης και της οικουμενικότητας – θεμελιωδών αξιών που διέπουν το ακαδημαϊκό μας έργο.» Στη συνέχεια, απηύθυναν χαιρετισμό ο Κοσμήτορας της Σχολής Οικονομικών Επιστημών και Διοίκησης Επιχειρήσεων, Καθηγητής Κωνσταντίνος Κουνετάς, καθώς και η Πρόεδρος του Τμήματος Διοικητικής Επιστήμης και Τεχνολογίας, Καθηγήτρια Ήρα Αντωνοπούλου. Και οι δύο ομιλητές ανέδειξαν τη συμβολή του Αρχιεπισκόπου στην προώθηση της παιδείας και στην προαγωγή του διαπολιτισμικού διαλόγου. Η Αναπληρώτρια Καθηγήτρια του Τμήματος, κα Νίκη Γεωργιάδου, παρουσίασε το πολυσχιδές έργο του τιμώμενου και την ακαδημαϊκή του πορεία, ενώ ακολούθησε η ανάγνωση του ψηφίσματος και του τίτλου του Επίτιμου Διδάκτορα από τον Πρύτανη. Ακολούθησε η αναγόρευση του Σεβασμιωτάτου Αρχιεπισκόπου Αμερικής σε Επίτιμο Διδάκτορα από την Πρόεδρο του Τμήματος, Καθηγήτρια Ήρα Αντωνοπούλου, και η επίδοση του επιτηβενίου από τον Πρύτανη, Καθηγητή Χρήστο Μπούρα στον τιμώμενο. Ο Σεβασμιώτατος Αρχιεπίσκοπος Αμερικής κ.κ. Ελπιδοφόρος εκφώνησε στη συνέχεια ομιλία με τίτλο: «Ο ρόλος της θρησκείας στη σύγχρονη κοινωνία». Ο Σεβασμιώτατος ξεκίνησε την ομιλία του ευχαριστώντας το Πανεπιστήμιο Πατρών: «Θὰ ἤθελα, νὰ ἐκφράσω τὶς ἐγκάρδιες εὐχαριστίες μου πρὸς τὶς πρυτανικὲς ἀρχὲς τοῦ Πανεπιστημίου Πατρῶν, τὸ ὁποῖο συμπληρώνει ἐφέτος 61 χρόνια ἀδιάλειπτης ἐπιστημονικῆς παρουσίας καὶ προσφορᾶς, γιὰ τὴν θερμὴ ὑποδοχή τους, ἀλλὰ καὶ πρὸς τὸ Τμῆμα Διοικητικῆς Ἐπιστήμης καὶ Τεχνολογίας γιὰ τὴν ἀπόφασή του νὰ μὲ ἀναγορεύσει ἐπίτιμο διδάκτορά του. Προερχόμενος καὶ ὁ ἴδιος ἀπὸ τὴν ἀκαδημαϊκὴ κοινότητα, γνωρίζω τὴ βαρύνουσα σημασία τοῦ ἐπίτιμου διδακτορικοῦ τίτλου καὶ γι᾽ αὐτὸ εἶμαι εὐγνώμων πρὸς τὰ προσφιλῆ μέλη ΔΕΠ τῆς Γενικῆς Συνέλευσης τοῦ Τμήματος γιὰ τὴν τόσο τιμητικὴ αὐτὴ ἀπόφασή τους». Στην ομιλία του ανέδειξε τη σημασία της θρησκευτικής πίστης για την ανθρώπινη ύπαρξη και την κοινωνική συνοχή, υπογραμμίζοντας ότι η συνεργασία θρησκείας και επιστήμης μπορεί να συμβάλει ουσιωδώς στην αντιμετώπιση των σύγχρονων προκλήσεων. Ο Σεβασμιώτατος ολοκλήρωσε την ομιλία του επισημαίνοντας: «Ἡ μετανεωτερικότητα δὲν εἶναι ἐχθρὸς τῆς θρησκείας. Εἶναι ὁ καθρέφτης τῆς κρίσης, ἀλλὰ καὶ τῆς ἀναγέννησής της. Ἀπογυμνώνει τὴν πίστη ἀπὸ τά ἐξωτερικά της ἐρείσματα, ἀλλὰ ταυτόχρονα τὴν ἀπελευθερώνει ἀπὸ τὸν δογματισμό. Μέσα σὲ ἕναν κόσμο ὅπου τίποτα δὲν εἶναι ἀπόλυτο, ἡ πίστη δὲν μπορεῖ νὰ στηρίζεται σὲ βεβαιότητες. Ἀντίθετα, πρέπει νὰ ἐκφράζεται ὡς πράξη ἐλευθερίας, ἐμπιστοσύνης καὶ εὐθύνης. Η θρησκεία στὴ μετανεωτερικότητα δὲν ζητᾶ νὰ ἐπιβληθεῖ, ἀλλὰ νὰ συνομιλήσει γόνιμα καὶ δημιουργικά. Δὲν ὑπόσχεται ἀπαντήσεις, ἀλλὰ καλλιεργεῖ ἐρωτήματα. Δὲν σηματοδοτεῖ τὴν ἐπιστροφὴ στὸ παρελθόν, ἀλλὰ τὴν ἀναζήτηση νοήματος μέσα στὴν αμφιβολία. Λειτουργεῖ προφητικά, ὑπενθυμίζοντας ὅτι ὁ ἄνθρωπος δὲν εἶναι ἁπλῶς παραγωγὸς καὶ καταναλωτής, ἀλλὰ καὶ φορέας πνευματικῆς ἀξιοπρέπειας. Τὸ ζητούμενο τοῦ 21ου αἰώνα εἶναι νὰ περάσουμε ἀπὸ τὴν παγκοσμιοποίηση τῆς ἀγορᾶς στὴν παγκοσμιοποίηση τῆς συνείδησης, δηλαδὴ ἀπὸ ἕναν κόσμο ὅπου ὅλα εἶναι ἐμπορεύματα, σὲ ἕναν κόσμο, ὅπου ὅλοι ἀναγνωρίζονται ὡς φορεῖς ἱερότητας. Ἡ θρησκεία, τότε, δὲν θὰ εἶναι ἁπλῶς μία κληρονομιά τοῦ παρελθόντος, ἀλλὰ μία πηγὴ διαρκοῦς πνευματικῆς ἀνανέωσης γιὰ τὴν παγκόσμια κοινότητα. Ἴσως, τελικά, αὐτὴ νὰ εἶναι καὶ ἡ οὐσία τῆς θρησκείας στὴ μετανεωτερικὴ εποχή: ὄχι μόνο μία θεωρία γιὰ τὸν Θεό, ἀλλὰ μία ὑπαρξιακὴ στάση ποὺ διατηρεῖ ζωντανὸ τὸ ἐρώτημα τοῦ νοήματος μέσα στὴ ρευστότητα τοῦ κόσμου». Η εκδήλωση ολοκληρώθηκε με μουσικό πρόγραμμα από τον Βυζαντινό Χορό της «Πολυφωνικής Χορωδίας Πατρών», ο οποίος απέδωσε ύμνους σε απόλυτη αρμονία με τη πνευματική βαρύτητα της τελετής. Στην τελετή παρέστησαν εκπρόσωποι της Πολιτείας, της Εκκλησίας, της Τοπικής Αυτοδιοίκησης, της Δικαιοσύνης και των Σωμάτων Ασφαλείας, πολυάριθμα μέλη της πανεπιστημιακής κοινότητας, συμπεριλαμβανομένων Αντιπρυτάνεων, μελών του Συμβουλίου Διοίκησης, Κοσμητόρων, Προέδρων Τμημάτων και μελών ΔΕΠ και πλήθος κόσμου. Η αναγόρευση του Σεβασμιωτάτου Αρχιεπισκόπου Αμερικής κ.κ. Ελπιδοφόρου αποτελεί σημείο αναφοράς για το Πανεπιστήμιο Πατρών και την πόλη της Πάτρας, αναδεικνύοντας την εξωστρέφεια, τον πλουραλισμό ιδεών, την κοινωνική προσφορά & αλληλεγγύη, καθώς και την πολύπλευρη συμβολή του Ιδρύματος στην ανάπτυξη της Δυτικής Ελλάδας.
Εγκαίνια των νέων δωματίων της Φοιτητικής Εστίας του Πανεπιστημίου Πατρών στο Μεσολόγγι
Εγκαίνια των νέων δωματίων της Φοιτητικής Εστίας του Πανεπιστημίου Πατρών στο Μεσολόγγι – Παρουσία της Υπουργού Παιδείας, Θρησκευμάτων και Αθλητισμού Την Τρίτη, 21 Οκτωβρίου 2025, πραγματοποιήθηκαν τα εγκαίνια των 38 πλήρως ανακαινισμένων δωματίων της Φοιτητικής Εστίας του Πανεπιστημίου Πατρών στο Μεσολόγγι, παρουσία της Υπουργού Παιδείας, Θρησκευμάτων και Αθλητισμού, κας Σοφίας Ζαχαράκη, καθώς και εκπροσώπων της πολιτείας, της τοπικής αυτοδιοίκησης και της πανεπιστημιακής κοινότητας. Η τελετή αποτέλεσε σημαντικό σταθμό για την ενίσχυση της φοιτητικής μέριμνας, καθώς η ανακαίνιση και επέκταση των εστιών —από τις μόλις 10 που υπήρχαν — αναβάθμισε ουσιαστικά τις συνθήκες διαμονής των φοιτητών/τριών που δικαιούνται στέγαση. Η χρηματοδότηση του έργου προήλθε από πρόγραμμα της Περιφέρειας Δυτικής Ελλάδας, με συνολικό προϋπολογισμό 1,5 εκατομμύριο ευρώ. Η εκδήλωση ξεκίνησε με τον αγιασμό των νέων χώρων, τον οποίο τέλεσε ο Μητροπολίτης Αιτωλίας και Ακαρνανίας, κ.κ. Δαμασκηνός. Ακολούθησαν οι χαιρετισμοί, ξεκινώντας από τον Πρύτανη του Πανεπιστημίου Πατρών, Καθηγητή Χρήστο Ι. Μπούρα, ο οποίος εξέφρασε την ικανοποίησή του για την υλοποίηση του έργου: «Είχαμε μόλις 10 δωμάτια. Αυτό που βλέπετε σήμερα είναι αποτέλεσμα της στήριξης της Περιφέρειας και της στρατηγικής μας για τη συνεχή αναβάθμιση της φοιτητικής μέριμνας. Οι νέες υποδομές διαθέτουν πλήρη εξοπλισμό, προσβασιμότητα για ΑμεΑ και καλύπτουν σύγχρονες ανάγκες». Παράλληλα, ανέδειξε τη σημασία της Γεωπονικής Σχολής του Μεσολογγίου, δηλώνοντας: «Είμαι ιδιαίτερα περήφανος για τη Γεωπονική Σχολή. Είναι μια ισχυρή σχολή, η οποία εντάχθηκε σε ένα από τα 4 προγράμματα Διεθνοποίησης, που πήρε το Πανεπιστήμιο Πατρών και χρηματοδοτείται από το Ταμείο Ανάκαμψης, πράγμα που σημαίνει ότι από το 2026 ξεκινάει μεταπτυχιακό με τα Πανεπιστήμια της Νέας Υόρκης και το Πανεπιστήμιο της Αλάσκα, στον τομέα των ιχθυοκαλλιεργειών, αφήνοντας σημαντικό αποτύπωμα στην τοπική κοινωνία. Επιπλέον, το Πανεπιστήμιο Πατρών θα είναι το μοναδικό ελληνικό πανεπιστήμιο που θα συμμετάσχει σε ευρωπαϊκό πρόγραμμα για την τεχνητή νοημοσύνη». Στη συνέχεια, η Υπουργός Παιδείας, Θρησκευμάτων και Αθλητισμού κα Σοφία Ζαχαράκη, ανέφερε: «Η σημερινή ημέρα είναι χαρμόσυνη. Τα δύο τμήματα στο Μεσολόγγι είναι εξωστρεφή και δυναμικά. Εδρεύει εδώ ένα από τα μεταπτυχιακά που χρηματοδοτούνται από το Ταμείο Ανάκαμψης. Δεν σταματάμε εδώ· έχουμε εξασφαλίσει 53 εκατομμύρια ευρώ για την περαιτέρω ενίσχυση του Πανεπιστημίου Πατρών». Η Υπουργός τόνισε τη σημασία των τοπικών πανεπιστημιακών δομών για την ανάπτυξη των περιφερειών και τη διασύνδεσή τους με την πραγματική οικονομία. Ακολούθως, ο Περιφερειάρχης Δυτικής Ελλάδας, κ. Νεκτάριος Φαρμάκης, υπογράμμισε: «Η εκπαίδευση είναι προτεραιότητα για την Περιφέρεια. Το σημερινό έργο είναι αποτέλεσμα συλλογικής προσπάθειας. Έχουμε ήδη δρομολογήσει 60 έργα υποδομής, μεταξύ των οποίων και αυτό των εστιών στο Μεσολόγγι, το οποίο βελτιώνει έμπρακτα την ποιότητα ζωής των φοιτητών». Τέλος, ο Δήμαρχος Ιεράς Πόλεως Μεσολογγίου, κ. Σπύρος Διαμαντόπουλος, τόνισε: «Όταν οι φορείς συνεργάζονται, προκύπτουν μόνο θετικά αποτελέσματα. Με την Περιφέρεια έχουμε στόχο να δημιουργήσουμε νέες υποδομές και να διορθώσουμε λάθη του παρελθόντος με τη διεκδίκηση νέων σχολών». Μετά τις ομιλίες, πραγματοποιήθηκε η κοπή της κορδέλας από την Υπουργό, τον Μητροπολίτη, τον Περιφερειάρχη και τον Πρύτανη. Ακολούθησε ξενάγηση στους ανακαινισμένους χώρους, οι οποίοι είναι πλέον λειτουργικοί, σύγχρονοι και προσβάσιμοι. Η κα Ζαχαράκη, στο κλείσιμο της εκδήλωσης, παρέδωσε συμβολικά τα κλειδιά των δωματίων σε μια φοιτήτρια και έναν φοιτητή και συνομίλησε με πολλούς από τους παρευρισκόμενους φοιτητές και φοιτήτριες, ακούγοντας τις σκέψεις και τις ανάγκες τους, επιβεβαιώνοντας τη δέσμευση του Υπουργείου για συνεχή στήριξη της φοιτητικής ζωής.
Τελετή αναγόρευσης της Αθηνά Μιχαηλίδου σε Επίτιμη Διδάκτορα
Η Αθηνά Μιχαηλίδου, Υπουργός Παιδείας, Αθλητισμού και Νεολαίας της Κυπριακής Δημοκρατίας αναγορεύθηκε Επίτιμη Διδάκτορας του Τμήματος Επιστημών της Εκπαίδευσης και Κοινωνικής Εργασίας του Πανεπιστημίου Πατρών, την Τετάρτη 24 Σεπτεμβρίου 2025 και ώρα 11:00 π.μ. στην Αίθουσα Τελετών «Οδυσσέας Ελύτης». Το έργο και την προσωπικότητα της τιμώμενης παρουσίασε ο Αναπληρωτής Καθηγητής Άγγελος Κ. Καβασακάλης, ενώ ακολούθησε η αναγόρευση της τιμώμενης σε Επίτιμη Διδάκτορα του Τμήματος Επιστημών της Εκπαίδευσης και Κοινωνικής Εργασίας από τον Πρόεδρο του Τμήματος, Καθηγητή Γεώργιο Α. Νικολάου. Η περιένδυση της τιμώμενης πραγματοποιήθηκε από τον Πρύτανη του Πανεπιστημίου, Καθηγητή Χρήστο Μπούρα. Η εκδήλωση της επιτιμοποίησης ολοκληρώθηκε με την ομιλία της Υπουργού Παιδείας, Αθλητισμού και Νεολαίας της Κυπριακής Δημοκρατίας.
Τελετή αναγόρευσης της Victoria J. Hislop σε Επίτιμη Διδάκτορα
Tην Τετάρτη 15 Οκτωβρίου 2025, στην Αίθουσα Τελετών «Οδυσσέας Ελύτης» του Πανεπιστημίου Πατρών πραγματοποιήθηκε η τελετή αναγόρευσης της Victoria J. Hislop σε Επίτιμη Διδάκτορα των Τμημάτων Φιλολογίας και Ιστορίας-Αρχαιολογίας του Πανεπιστημίου Πατρών. Στην τελετή παρευρέθηκαν, μεταξύ άλλων, ο Αντιπρύτανης Στρατηγικής Διεθνοποίησης και Εξωστρέφειας Καθ. Διονύσιος Μαντζαβίνος, ο Αντιπρύτανης Ακαδημαϊκών Θεμάτων και Οικονομικών, Καθ. Ιωάννης Βενέτης, η Αντιπρύτανις Φοιτητικής Μέριμνας και Πολιτισμού, Αναπλ. Καθ. Ελένη Αλμπάνη, τα μέλη του Συμβουλίου Διοίκησης κ.κ. Βασίλειος Κόμης, Γεώργιος Σαλάχας, Μάχη Γεωργακοπούλου και Πάνος Λούκας, ενώ πλήθος μελών της πανεπιστημιακής κοινότητας, φοιτητών και φοιτητριών, ακαδημαϊκών προσωπικοτήτων και εκπροσώπων του πολιτιστικού κόσμου παρακολούθησαν με αμείωτο ενδιαφέρον την εκδήλωση. Η εκδήλωση άνοιξε με τον χαιρετισμό του Πρύτανη του Πανεπιστημίου Πατρών, Καθηγητή Χρήστου Μπούρα, ο οποίος με ιδιαίτερη χαρά και υπερηφάνεια καλωσόρισε την κυρία Victoria Hislop και αναφέρθηκε στο έργο και τη σημασία της για τον πολιτιστικό διάλογο μεταξύ Ελλάδας και διεθνούς κοινότητας. Όπως ανέφερε χαρακτηριστικά: «Με ιδιαίτερη χαρά και υπερηφάνεια, καλωσορίζουμε σήμερα στο Πανεπιστήμιο Πατρών την κυρία Victoria Hislop, την οποία έχουμε την τιμή να αναγορεύσουμε σε Επίτιμη Διδάκτορα των Τμημάτων Φιλολογίας και Ιστορίας-Αρχαιολογίας. Αυτή η τελετή αποτελεί μια ξεχωριστή στιγμή για την ακαδημαϊκή μας κοινότητα, καθώς η Victoria Hislop είναι μια προσωπικότητα που έχει τιμήσει και συνεχίζει να τιμά τον πολιτιστικό διάλογο ανάμεσα στην Ελλάδα και τον υπόλοιπο κόσμο. Η συγγραφέας, μέσω του έργου της, έχει δημιουργήσει μια γέφυρα κατανόησης και επικοινωνίας, προβάλλοντας τις αξίες και την ιστορία της χώρας μας με τρόπο μοναδικό και συγκινητικό.» Ο Πρύτανης συνέχισε υπογραμμίζοντας τη διεθνή διάσταση της λογοτεχνικής πορείας της Hislop, που περιλαμβάνει σημαντικές αναγνωρίσεις και βραβεύσεις, όπως το τιμητικό διδακτορικό από το Πανεπιστήμιο του Σέφιλντ και την ένταξή της στη Βασιλική Εταιρεία Λογοτεχνίας. Επίσης, ανέφερε την τιμητική υπηκοότητα που της απονεμήθηκε το 2020 για τη συμβολή της στην προβολή της Ελλάδας στο εξωτερικό. Μετά τον χαιρετισμό του Πρύτανη, η εκδήλωση συνεχίστηκε με το χαιρετισμό του Κοσμήτορα της Σχολής Ανθρωπιστικών και Κοινωνικών Επιστημών Καθηγητή Γεωργίου Ξυδόπουλου. Την παρουσίαση του έργου και της προσωπικότητας της τιμώμενης έγινε από τις Καθηγήτριες των Τμημάτων Φιλολογίας και Ιστορίας – Αρχαιολογίας κ.κ. Γεωργία Γκότση και Έλλη Λεμονίδου, οι οποίες αναφέρθηκαν στην επιδραστικότητα των βιβλίων της, ιδιαίτερα της παγκοσμίως γνωστής νουβέλας "Το Νησί", που έχει μεταφραστεί σε 40 γλώσσες και έχει πουλήσει πάνω από 6 εκατομμύρια αντίτυπα. Η αναγόρευση της Victoria Hislop σε Επίτιμη Διδάκτορα πραγματοποιήθηκε από τους Προέδρους των Τμημάτων Φιλολογίας και Ιστορίας-Αρχαιολογίας, Καθηγητές Ιωάννη Π. Παπαθεοδώρου και Δημήτριο Κ. Κουκόπουλο, ενώ την περιένδυση της τιμώμενης ανέλαβε ο Πρύτανης Καθηγητής Χρήστος Μπούρας. Η τελετή ολοκληρώθηκε με την ομιλία της Victoria Hislop, η οποία μοιράστηκε με το κοινό την προσωπική της σχέση με την Ελλάδα και την έμπνευση που αντλεί από την ιστορία και τον πολιτισμό της χώρας μας. Η ομιλία της είχε τίτλο: «Από την Πλάκα στην Πάτρα – πώς η Ελλάδα μου δίνει έμπνευση». Στην ομιλία της, η συγγραφέας εξήγησε πώς το ελληνικό τοπίο και οι άνθρωποι της Ελλάδας αποτέλεσαν διαρκή πηγή έμπνευσης για το συγγραφικό της έργο, απαριθμώντας περιοχές που αποτέλεσαν και συνεχίζουν να γοητεύουν και να πυροδοτούν τη φαντασία όπως η Καλαμάτα, το Μεσολόγγι κ.ά. Κατά τη διάρκεια της ενδιαφέρουσας ομιλίας της στην ελληνική γλώσσα τόνιζε διαρκώς την αγάπη της για το ελληνικό φως ενώ εξέφραζε ότι αισθάνεται περισσότερο Ελληνίδα παρά την καταγωγή της και περισσότερο επισκέπτρια στον τόπο της. Η αναγόρευση αυτή είναι μια σημαντική στιγμή για το Πανεπιστήμιο Πατρών, που τιμά όχι μόνο την εξαιρετική λογοτεχνική πορεία της κυρίας Hislop, αλλά και τη σημαντική της συμβολή στην πολιτιστική διπλωματία, ενισχύοντας τους δεσμούς μεταξύ Ελλάδας και εξωτερικού. Η τελετή ολοκληρώθηκε με την «πρόσκληση – πρόκληση» του Πρύτανη, ο Νομός Αχαΐας να σταθεί πηγή έμπνευσης σε ένα επόμενο συγγραφικό ταξίδι μυθοπλασίας της κυρίας Hislop. Εξέφρασε τις ιδιαίτερες ευχαριστίες του στην τιμώμενη και τόνισε, ότι η αναγόρευση της Victoria Hislop συνιστά ένα σύμβολο της συνεργασίας ανάμεσα στην ακαδημαϊκή κοινότητα και τη λογοτεχνική δημιουργία, καθώς και της σημασίας της λογοτεχνίας για την κατανόηση του πολιτισμού και της ιστορίας. Η βραδιά έριξε αυλαία με την κ. Victoria Hislop να συνομιλεί με το κοινό, να υπογραφεί τα βιβλία της και να φωτογραφίζεται με ιδιαίτερη συγκίνηση.
Τελετή αναγόρευσης της Sharynne McLeod σε Επίτιμη Διδάκτορα
Η Sharynne McLeod Distinguished Professor αναγορεύθηκε Επίτιμη Διδάκτορας του Τμήματος Λογοθεραπείας του Πανεπιστημίου Πατρών, την Τετάρτη 25 Ιουνίου 2025 και ώρα 19:00 στην Αίθουσα Τελετών «Οδυσσέας Ελύτης». Το έργο και την προσωπικότητα της τιμώμενης παρουσίασε η Επίκουρη Καθηγήτρια Ελευθερία Α. Γερονίκου, ενώ ακολούθησε η αναγόρευση της τιμώμενης σε Επίτιμη Διδάκτορα του Τμήματος Λογοθεραπείας από την Αντιπρόεδρο του Τμήματος, Καθηγήτρια Αρχόντω Ν. Τερζή. Η περιένδυση της τιμώμενης πραγματοποιήθηκε από τον Πρύτανη του Πανεπιστημίου, Καθηγητή Χρήστο Μπούρα. Η εκδήλωση της επιτιμοποίησης ολοκληρώθηκε με την ομιλία της Sharynne McLeod με τίτλο "Children should be seen AND heard: the importance of communication so children can thrive".
Τελετή αναγόρευσης του Απόστολου Σ. Καρπόζηλου σε Επίτιμο Διδάκτορα
Ο Απόστολος Σ. Καρπόζηλος, Ομότιμος Καθηγητής Βυζαντινής Φιλολογίας Πανεπιστημίου Ιωαννίνων αναγορεύθηκε Επίτιμος Διδάκτορας του Τμήματος Φιλολογίας του Πανεπιστημίου Πατρών, την Πέμπτη 22 Μαΐου 2025 και ώρα 18:00 στην Αίθουσα Τελετών «Οδυσσέας Ελύτης». Το έργο και την προσωπικότητα του τιμώμενου θα παρουσίασε η Αναπλ. Καθηγήτρια του Τμήματος Φιλολογίας Ειρήνη-Σοφία Δ. Κιαπίδου, ενώ ακολούθησε η αναγόρευση του τιμώμενου σε Επίτιμο Διδάκτορα του Τμήματος Φιλολογίας από την Αντιπρόεδρο του Τμήματος Φιλολογίας Αγγελική Ι. Σύρκου. Η περιένδυση του τιμώμενου πραγματοποιήθηκε από τον Πρύτανη του Πανεπιστημίου, Καθηγητή Χρήστο Μπούρα. Η εκδήλωση της επιτιμοποίησης ολοκληρώθηκε με την ομιλία του Απόστολου Σ. Καρπόζηλου με τίτλο “Βυζαντινός Λαϊκισμός: Η αθέατη πλευρά της βυζαντινής κοινωνίας στους πρώιμους χρόνους”.
Τελετή αναγόρευσης του Steven Holl σε Επίτιμο Διδάκτορα
Ο Steven Holl Αρχιτέκτονας Καθηγητής αναγορεύθηκε Επίτιμος Διδάκτορας του Τμήματος Αρχιτεκτόνων Μηχανικών του Πανεπιστημίου Πατρών, την Τετάρτη 4 Ιουνίου 2025 και ώρα 19:00 στην Αίθουσα Τελετών «Οδυσσέας Ελύτης». Το έργο και την προσωπικότητα του τιμώμενου παρουσίασε ο Καθηγητής του Τμήματος Αρχιτεκτόνων Μηχανικών Γεώργιος Α. Πανέτσος, ενώ ακολούθησε η αναγόρευση του τιμώμενου σε Επίτιμο Διδάκτορα του Τμήματος Αρχιτεκτόνων Μηχανικών από τον Πρόεδρο του Τμήματος Αρχιτεκτόνων Μηχανικών Καθηγητή, Ιωάννη Α. Αίσωπο. Η περιένδυση του τιμώμενου πραγματοποιήθηκε από τον Πρύτανη του Πανεπιστημίου, Καθηγητή Χρήστο Μπούρα. Η εκδήλωση της επιτιμοποίησης ολοκληρώθηκε με την ομιλία του Steven Holl "Rome and the Teacher: Astra Zarina".
Τελετή αναγόρευσης της Αικατερίνης Α. Πολυμέρου-Καμηλάκη σε Επίτιμη Διδάκτορα
Η Δρ Αικατερίνη Α. Πολυμέρου-Καμηλάκη, τ. Διευθύντρια, Ομότιμη Ερευνήτρια του Κέντρου Ερεύνης της Ελληνικής Λαογραφίας της Ακαδημίας Αθηνών, μέλος του Εθνικού Συμβουλίου του ΥΠΠΟ για την Άυλη Πολιτιστική Κληρονομιά της UNESCO αναγορεύθηκε Επίτιμη Διδάκτορας του Τμήματος Διοίκησης Τουρισμού του Πανεπιστημίου Πατρών, την Τετάρτη 14 Μαΐου 2025 και ώρα 18:00 στην Αίθουσα Τελετών «Οδυσσέας Ελύτης». Το έργο και την προσωπικότητα της τιμώμενης παρουσίασε ο Αναπλ. Καθηγητής Απόστολος Μ. Ραφαηλίδης, Πρόεδρος του Τμήματος Διοίκησης Τουρισμού, ενώ ακολούθησε η αναγόρευση της τιμώμενης σε Επίτιμη Διδάκτορα του Τμήματος Διοίκησης Τουρισμού από τον Πρόεδρο του Τμήματος. Η περιένδυση της τιμώμενης πραγματοποιήθηκε από τον Πρύτανη του Πανεπιστημίου, Καθηγητή Χρήστο Μπούρα. Η εκδήλωση της επιτιμοποίησης ολοκληρώθηκε με την ομιλία της Δρος Αικατερίνης Α. Πολυμέρου-Καμηλάκη με τίτλο «Λαϊκός πολιτισμός και τουριστική ανάπτυξη.»
Εορτασμός των Τριών Ιεραρχών και της Ημέρας των Γραμμάτων
Την Πέμπτη 30 Ιανουαρίου 2025, στην κατάμεστη Αίθουσα Τελετών «Οδυσσέας Ελύτης» πραγματοποιήθηκε ο καθιερωμένος εορτασμός του Πανεπιστημίου Πατρών για τους Τρεις Ιεράρχες και την Ημέρα των Γραμμάτων, πρόκειται για μια ξεχωριστή εκδήλωση για το Πανεπιστήμιο Πατρών καθώς τιμάται μέσω του αλληλένδετου Εορτασμού της Μέρας των Γραμμάτων, η Αριστεία και η Προσφορά. Την τελετή προσφώνησε ο Πρύτανης, Καθηγητής Χρήστος Ι. Μπούρας. Στη διάρκεια του χαιρετισμού του ο Πρύτανης αναφέρθηκε στο θλιβερό συμβάν της απώλειας του φοιτητή του Πανεπιστημίου Πατρών και απηύθυνε την πιο ειλικρινή συμπαράσταση του Ιδρύματος στην οικογένεια του, που βιώνει τη βαρύτατη απώλεια, με την ελπίδα να βρει δύναμη και κουράγιο σε αυτή τη δύσκολη στιγμή. Ο Υφυπουργός Πολιτισμού, κ. Ιάσονας Φωτήλας ως Εκπρόσωπος του Προέδρου της Ελληνικής Κυβέρνησης απηύθυνε χαιρετισμό, ενώ την κεντρική ομιλία με τίτλο: «Το αγαθό της ακαδημαϊκής αναγνώρισης» εκφώνησε ο Πρόεδρος του ΔΟΑΤΑΠ, Καθηγητής ΑΠΘ Ορέστης Καλογήρου. Στη συνέχεια, απονεμήθηκαν τιμητικές πλακέτες στα μέλη ΔΕΠ που αφυπηρέτησαν το προηγούμενο ακαδημαϊκό έτος, 2023-24, ως αναγνώριση της μακρόχρονης προσφοράς τους στην έρευνα, την εκπαίδευση και την ανάπτυξη του Ιδρύματος. «Φοιτητικά Βραβεία Αριστείας», που συνοδεύονταν από χρηματικό έπαθλο ύψους 1.000 ευρώ έκαστο δόθηκαν επίσης στους αριστεύσαντες αποφοίτους του Ιδρύματος κατά το ακαδημαϊκό έτος 2023-24. Στην εκδήλωση επίσης απονεμήθηκαν: -- Υποτροφίες «Ολυμπία Οδός». Η «Ολυμπία Οδός» χορηγεί δύο ετήσιες υποτροφίες για διάστημα πέντε ετών αξίας 3.000 ευρώ η κάθε μία σε φοιτητές/τριες των Τμημάτων Πολιτικών Μηχανικών και Γεωλογίας. -- Βραβείο εις μνήμη «Θεόδωρου Δούτσου» -- Βραβεία «Ιατρικού Συλλόγου Πατρών» -- Βραβείο εις μνήμη «Παύλου Κορδοπάτη» -- Βραβεία εις μνήμη «Γεωργίου Λευθεριώτη» -- Βραβείο «Ανδρέα Φιλίππου» Η τελετή ολοκληρώθηκε με την απονομή του Βραβείου Εξαίρετης Δημοσίευσης «Παναγιώτης Κανελλόπουλος» 2024 στους Σταύρο Ταραβήρα, Καθηγητή του Τμήματος Ιατρικής, και Σταύρο Τσιτσιρίδη, Καθηγητή του Τμήματος Θεατρικών Σπουδών, και την απονομή του Βραβείου Εξαίρετης Διδασκαλίας «Ευάγγελος Παπανούτσος» 2024 στην Ευφημία Καρακάντζα, Καθηγήτρια του Τμήματος Φιλολογίας. Πρόκειται για δύο βραβεία που καθιέρωσε η Πρυτανική Αρχή με στόχο να τονιστεί η πρωταρχική σημασία που δίνει το Πανεπιστήμιο Πατρών στην έρευνα και στην εξαίρετη διδασκαλία. Την εκδήλωση τίμησαν με την παρουσία τους πολλά μέλη της πανεπιστημιακής κοινότητας (διδάσκοντες, υπάλληλοι και φοιτητές), μέλη του Συμβουλίου Διοίκησης, πρώην Πρυτάνεις, Κοσμήτορες Σχολών, Πρόεδροι Τμημάτων, εκπρόσωποι των Αρχών και της Εκκλησίας, της εκπαιδευτικής κοινότητας της πόλης, αλλά και συμπολίτες μας. Τα βραβεία και οι υποτροφίες χορηγήθηκαν με την ευγενική υποστήριξη των Χορηγών της εκδήλωσης, τους οποίους το Πανεπιστήμιο Πατρών ευχαριστεί θερμά για την έμπρακτη στήριξή τους.
Εκδήλωση της Επιτροπής Ισότητας των Φύλων και Καταπολέμησης των Διακρίσεων
Την Τετάρτη 30 Απριλίου 2025 και ώρα 12.30 στην Αίθουσα Τελετών “Οδυσσέας Ελύτης” του Πανεπιστημίου Πατρών διοργανώθηκε εκδήλωση της Επιτροπής Ισότητας των Φύλων και Καταπολέμησης των Διακρίσεων. Την εκδήλωση χαιρέτησαν ο Πρύτανης Χρήστος Μπούρας, η Αντιπρύτανης Φοιτητικής Μέριμνας και Πολιτισμού Ελένη Αλμπάνη και η Πρόεδρος της ΕΙΦΚΔ Άννα Ρούσσου. Η Πρόεδρος έκανε τον απολογισμό του έως τώρα έργου της ΕΙΦΚΔ και το στάδιο υλοποίησης του Σχεδίου Δράσης για την Ισότητα των Φύλων, ενώ ακολούθησε η παρουσίαση της μελέτης "Η θέση και η εξέλιξη των γυναικών μελών ΔΕΠ στο Πανεπιστήμιο Πατρών" από τις Ισμήνη Σιούλα-Γεωργουλέα και Ναυσικά Μοσχοβάκου, συνεργάτιδες της Επιτροπής.
Το Πανεπιστήμιο Πατρών συμμετείχε για πρώτη φορά στο Πατρινό Καρναβάλι!
Το Πανεπιστήμιο Πατρών συμμετείχε για πρώτη φορά στο Πατρινό Καρναβάλι! Μια ιδιαίτερα σημαντική στιγμή στα 60 χρόνια του Πανεπιστήμιου Πατρών καθώς συμμετείχε για πρώτη φορά στο Πατρινό Καρναβάλι 2025 με μία σειρά οργανωμένων και εμπνευσμένων δράσεων. Το Πανεπιστήμιο Πατρών στο πλαίσιο του μνημονίου συνεργασίας με την Κοινωφελή Επιχείρηση Δήμου Πατρέων ΚΕΔΗΠ – Καρναβάλι Πάτρας, ανέπτυξε μία σειρά δράσεων στη φετινή διοργάνωση εορτασμού του, οι οποίες αναφέρονται παρακάτω: -- Διεξαγωγή του Παιδικού Φεστιβάλ Τραγουδιού στο Συνεδριακό και Πολιτιστικό Κέντρο του Πανεπιστημίου Πατρών την 1η Φεβρουαρίου, με τη συμμετοχή σχολείων (Α/θμιας και Β/θμιας Εκπαίδευσης), παιδικών χορωδιών, ωδείων κλπ. -- Έκθεση στη Βίλα Κόλλα «Από το χαρτί στο δρόμο» με μακέτες καρναβαλικών στοιχείων. Η έκθεση είχε μεγάλη επισκεψιμότητα και συνδιοργανώθηκε από το Πανεπιστήμιο Πατρών, την ΚΕΔΗΠ-Καρναβάλι Πάτρας και το Τμήμα Διοίκησης Τουρισμού. Διάρκεια έκθεσης 02/02/25 έως 04/03/25. -- Δράσεις της Περιφερειακής Καρναβαλούπολης στις 02/02/25 στον προαύλιο χώρο της Βίλας Κόλλα. -- Θεατρική παράσταση από το Θεατρικό Εργαστήρι της Πολυφωνικής Χορωδίας Πάτρας με τίτλο «Οι μύτες το ‘σκασαν». Η παιδική κωμική παράσταση πραγματοποιήθηκε στις 02/02/25 στο κατάμεστο από κόσμο Αμφιθέατρο του Κεντρικού Κτηρίου, στις εγκαταστάσεις του Πανεπιστημίου στο Κουκούλι, με ελεύθερη είσοδο. -- Θεατρική παράσταση από το Θεατρικό Εργαστήρι Ενηλίκων της Πολυφωνικής με τίτλο «Το αυγό και ο τοίχος». Η παράσταση πραγματοποιήθηκε με τη συμμετοχή φοιτητών και φοιτητριών του Πανεπιστημίου Πατρών, στο Αμφιθέατρο του Κεντρικού Κτηρίου, στις εγκαταστάσεις του Πανεπιστημίου στο Κουκούλι στις 23/02/25 με ελεύθερη είσοδο. -- Θεματοδοσία στο παιχνίδι του 60ου Κρυμμένου Θησαυρού. -- Παρέλαση άρματος που αναφερόταν στο Πανεπιστήμιο Πατρών με αφορμή τη συμπλήρωση 60 χρόνων δημιουργίας και γνώσης. Το άρμα εγκαινίασε τη συμμετοχή του Πανεπιστημίου Πατρών με φοιτητές και μέλη του στη νυχτερινή ποδαράτη παρέλαση του Σαββάτου 01/03/2025 και στη μεγάλη παρέλαση της Κυριακής 02/03/2025. Το άρμα είχε θεματολογία από τον βουβό κινηματογράφο και την ταινία «Smile», απεικόνιζε το Σαρλώ με την ιδιότητα του φοιτητή και το πτυχίο ανά χείρας. Μπροστά του και οι Dancing Masters Χονδρός και Λιγνός. Θετικά ήταν τα σχόλια και οι εντυπώσεις που έλαβε τόσο το άρμα όσο και η γενική συμμετοχή του Πανεπιστημίου Πατρών στο Πατρινό Καρναβάλι 2025. Το Πανεπιστήμιο Πατρών με την ενεργή συμμετοχή του στο θεσμό του Πατρινού Καρναβαλιού, στη μεγαλύτερη αποκριάτικη εκδήλωση στην Ελλάδα, κι ενός από τα σημαντικότερα καρναβάλια στην Ευρώπη, στοχεύει για ακόμη μια φορά στη διασύνδεση του Ιδρύματος με την κοινωνία και στην ενίσχυση της εξωστρέφειας του. Το Πανεπιστήμιο Πατρών μέσω της ζωντανής τηλεοπτικής μετάδοσης της Μεγάλης Παρέλασης της Κυριακής από την ΕΡΤ2, καθώς και από άλλα περιφερειακά κανάλια «ταξίδεψε» σε όλη την Ελλάδα και ανανέωσε το ραντεβού του για το Πατρινό Καρναβάλι του 2026!
Ομιλία του Ακαδημαϊκού Κωνσταντίνου Βαγενά
Την Τετάρτη 26 Μαρτίου 2025 και ώρα 18:00 πραγματοποιήθηκε στην Αίθουσα Τελετών «Οδυσσέας Ελύτης» η ομιλία του Ακαδημαϊκού και Ομότιμου Καθηγητή του Τμήματος Χημικών Μηχανικών του Πανεπιστημίου Πατρών, Κωνσταντίνου Βαγενά με τίτλο «Η Κατάλυση στη Χημεία και στη Φυσική και η δημιουργία του γνωστού μας Κόσμου από τα Ηλεκτρόνια, τα Ποζιτρόνια και τα Νετρίνα». Ο Κώστας Βαγενάς γεννήθηκε στην Αθήνα το 1950. Σπούδασε Χημικός Μηχανικός στο ΕΜΠ (1968-1973) και έλαβε το Διδακτορικό του από το Πανεπιστήμιο του Rochester στις ΗΠΑ, το 1976. Ακολούθως εδίδαξε ως Επίκουρος Καθηγητής στο Πανεπιστήμιο Yale (1976-77) και ως Επίκουρος και Αναπληρωτής Καθηγητής στο Τεχνολογικό Ινστιτούτο της Μασσαχουσέττης (ΜΙΤ,1977-82). Από το 1982 είναι Καθηγητής Χημικής Μηχανικής στο Πανεπιστήμιο Πατρών. Έχει από τότε επίσης διδάξει ως επισκέπτης καθηγητής στα Πανεπιστήμια Yale, EPFL (Λωζάννη) και Lyon. H έρευνά του εστιάζεται στις περιοχές της Κατάλυσης, της Ηλεκτροχημείας, της μοντελοποίησης φυσικοχημικών φαινομένων καθώς και της Βαρύτητας και της Φυσικής των σωματιδίων. Έχει συγγράψει με τους συνεργάτες του περί τις 260 εργασίες σε έγκριτα διεθνή περιοδικά, εκ των οποίων τέσσερις στα περιοδικά Science και Nature. Έχει τιμηθεί με αρκετά διεθνή βραβεία, όπως το Outstanding Achievement Award της διεθνούς Ηλεκτροχημικής εταιρείας (ECS) για την ανακάλυψη του φαινομένου της Μη-Φαρανταϊκής Ηλεκτροχημικής Τροποποίησης της Κατάλυσης, το βραβείο Χημείας της Ακαδημίας Αθηνών, το μετάλλιο Wason για την έρευνά του στην περιοχή της Χημείας του σκυροδέματος, μαζί με τον καθηγητή Μιχ. Φαρδή, καθώς και το βραβείο Dreyfus Teacher-Scholar Award. Από το 2005 είναι εταίρος (Fellow) της διεθνούς εταιρείας Ηλεκτροχημείας (ISE), η οποία, μέχρι τότε, είχε απονείμει αυτόν τον τίτλο σε δεκατέσσερις συνολικά επιστήμονες. Είναι επιστημονικός εκδότης (Editor) της γνωστής σειράς βιβλίων Ηλεκτροχημείας "Modern Aspects of Electrochemistry" και έχει συγγράψει τρία βιβλία των οίκων Springer και Marcel Dekker. Έχει επιβλέψει 40 διδακτορικές διατριβές και 14 από τους διδάκτορες αυτούς έγιναν καθηγητές σε ελληνικά και ξένα (ΗΠΑ, Κίνα) Πανεπιστήμια και ερευνητικά κέντρα. Έχει διατελέσει Πρόεδρος του Εθνικού Ιδρύματος Ερευνών (1995-96) και Αντιπρύτανης του Πανεπιστημίου Πατρών (1997-2003). Το 2010 εξελέγη Τακτικό Μέλος της Ακαδημίας Αθηνών (το δεύτερο νεώτερο μέλος) στην έδρα των Χημικών Επιστημών και το 2015 έγινε επίτιμος διδάκτορας του Αριστοτέλειου Πανεπιστημίου. Το 2017 έγινε ο πρώτος Έλληνας που εξελέγη ξένος εταίρος (International member) της Εθνικής Ακαδημίας Μηχανικών των ΗΠΑ. Την ομιλία χαιρέτισαν ο Πρύτανης του Πανεπιστημίου Πατρών, Καθηγητής Χρήστος Ι. Μπούρας, ο Πρόεδρος του Τμήματος Χημικών Μηχανικών, Καθηγητής Αλέξανδρος Κατσαούνης και προλόγισε ο Αντιπρύτανης Στρατηγικής Διεθνοποίησης και Εξωστρέφειας, Καθηγητής Διονύσιος Μαντζαβίνος.
Υπογραφή Μνημονίου Συνεργασίας μεταξύ του Πανεπιστημίου Πατρών με το Thuyloi University, Vietnam
Την Πέμπτη 27 Φεβρουαρίου 2025 πραγματοποιήθηκε η υπογραφή μνημονίου συνεργασίας μεταξύ του Πανεπιστημίου Πατρών με το Thuyloi University, Vietnam στην Πρυτανεία του Ιδρύματος. Ο Πρύτανης του Πανεπιστημίου Πατρών, Καθ. Χ. Μπούρας υπέγραψε το σχετικό μνημόνιο με τον Prof. Dr. TRINH MINH THU, President of Thuyloi University – Head of Delegation. Στη συνάντηση παρευρέθηκαν ο Αντιπρύτανης Στρατηγικής Διεθνοποίησης και Εξωστρέφειας του Πανεπιστημίου Πατρών, Καθ. Δ. Μαντζαβίνος, ο Αντιπρύτανης Ακαδημαϊκών Θεμάτων και Οικονομικών, Καθ. Ι. Βενέτης, ο Κοσμήτορας της Σχολής Ανθρωπιστικών και Κοινωνικών Επιστημών, Καθ. Γ. Ξυδόπουλος, καθώς και ο Κοσμήτορας της Σχολής Οικονομικών Επιστημών και Διοίκησης Επιχειρήσεων, Καθ. Κ. Κουνετάς. Επιπλέον, παρευρέθηκαν η H.E. Mrs. Pham Thi Thu Exchange and Communication, Ambassador of Vietnam in Athens, Dr. LE QUANG TUAN, Deputy Head of Science Technology and International Cooperation Department, A/Prof. NGUYEN LUONG BANG, Head of Administrative Department και ο Mr. LE THANH TUNG, Head of Finance and Accounting Department. Το σχετικό Μνημόνιο Συνεργασίας έχει ως άξονες εργασίας – βασικούς στόχους τους ακόλουθους: -- Να γνωρίσουν οι σχολές και οι φοιτητές τα ακαδημαϊκά προγράμματα και τα ερευνητικά ινστιτούτα του άλλου πανεπιστημίου. -- Να εντοπίσουν ευκαιρίες για την προώθηση προτεραιοτήτων σχετικά με: πρόγραμμα ανταλλαγής σχολών, ερευνητικού προσωπικού και φοιτητών- συνδιοργάνωση συνεδρίων και εργαστηρίων- ανάπτυξη κοινών ερευνητικών και ακαδημαϊκών δραστηριοτήτων και προγραμμάτων συνεκπαίδευσης. -- Να καταρτιστούν λεπτομερή προγράμματα που θα επιτρέψουν σε ενδιαφερόμενους και εξειδικευμένους φοιτητές και πανεπιστημιακό προσωπικό να ακολουθήσουν είτε βραχυπρόθεσμα είτε εκτεταμένα προγράμματα σπουδών στα πανεπιστήμια του άλλου και να διευκολυνθούν επισκέψεις από κάθε πανεπιστήμιο με σκοπό τη μελέτη του εκπαιδευτικού συστήματος του άλλου, προκειμένου να αναπτυχθούν μηχανισμοί συνεργασίας και να διευρυνθούν οι τομείς συνεργασίας.
Εκκίνηση του Ποδηλατικού Γύρου Ελλάδας – ΔΕΗ Tour of Hellas 2025
Το Πανεπιστήμιο Πατρών φιλοξένησε την Τετάρτη 2 Απριλίου 2025 την εκκίνηση του φημισμένου Ποδηλατικού Γύρου Ελλάδας – ΔΕΗ Tour of Hellas 2025, σε μία ανοιχτή στο κοινό εκδήλωση στην οποία παρευρέθηκε ο Αναπληρωτής Υπουργός Αθλητισμού, κ. Γιάννης Βρούτσης. Σε αυτή τη γιορτή του ποδηλατικού αθλητισμού συμμετέχουν κορυφαίοι αθλητές από όλο τον κόσμο. Στην εκκίνηση παρευρέθηκαν, μεταξύ άλλων, o Πρύτανης του Πανεπιστημίου Πατρών Χ. Μπούρας, οι Αντιπρυτάνεις Ι. Βενέτης, Γ. Παναγιωτόπουλος, Ε. Αλμπάνη, ο Αναπληρωτής Περιφερειάρχης Δυτικής Ελλάδας Χ. Μπονάνος, η πρωταθλήτρια κολύμβησης και φοιτήτρια του Τμήματος Φιλολογίας του Πανεπιστημίου Πατρών Νόρα Δράκου, μέλη της πανεπιστημιακής κοινότητας, μέλη της οργανωτικής επιτροπής Cycling Greece καθώς και εκπρόσωποι των χορηγών. Η εκκίνηση της διοργάνωσης πραγματοποιήθηκε μπροστά από το Κτίριο Διοίκησης του Πανεπιστήμιου Πατρών, συγκεντρώνοντας θεατές και φίλους του αθλήματος. Η εν λόγω συνεργασία μαρτυρά για μία ακόμη φορά τη συνεχιζόμενη προσπάθεια της διασύνδεσης του Πανεπιστημίου Πατρών με την κοινωνία. Στην προκειμένη περίπτωση η συνεργασία αυτή προάγει τη σημασία και τις αξίες του αθλητισμού, οι οποίες διαχέονται με αυτό τον διαδραστικό τρόπο στα μέλη της πανεπιστημιακής κοινότητας αλλά και στην ευρύτερη κοινωνία. Ο Πρύτανης του Πανεπιστημίου Πατρών, Καθηγητής Χρήστος Μπούρας, δήλωσε: «Είναι ιδιαίτερη τιμή και χαρά για το Πανεπιστήμιο Πατρών να φιλοξενεί την εκκίνηση ενός τόσο σημαντικού αθλητικού γεγονότος. Με χαρά δεχθήκαμε την επίσκεψη του κ. Βρούτση, με τον οποίο συζητήσαμε θέματα όπως η αξιοποίηση των αθλητικών εγκαταστάσεων του Πανεπιστημίου. Το Πανεπιστήμιο Πατρών σταθερά προσανατολισμένο στη διασύνδεση με την κοινωνία θα συνεχίσει να στηρίζει προσπάθειες ανοίγματος προς στην κοινωνία. Ο Ποδηλατικός Γύρος Ελλάδας – ΔΕΗ Tour of Hellas 2025 αποτελεί μια σημαντική ευκαιρία να συνδυάσουμε τον αθλητισμό με την ακαδημαϊκή κοινότητα, καθώς προάγει τις αξίες της υγιούς ζωής, της συνεργασίας και της αριστείας. Ευχόμαστε στους αθλητές καλή επιτυχία και συγχαίρουμε όλους όσοι συνέβαλαν στην πραγματοποίηση αυτού του αθλητικού γεγονότος.»
Τελετή αναγόρευσης του Νικολάου Μ. Χριστοδουλάκη σε Επίτιμο Διδάκτορα
Ο Νικόλαος Μ. Χριστοδουλάκης, Ομότιμος Καθηγητής Οικονομικής Ανάλυσης του Οικονομικού Πανεπιστημίου Αθηνών αναγορεύθηκε Επίτιμος Διδάκτορας του Τμήματος Οικονομικών Επιστημών του Πανεπιστημίου Πατρών, την Τετάρτη 5 Μαρτίου 2025 και ώρα 18:00 στην Αίθουσα Τελετών «Οδυσσέας Ελύτης». Το έργο και την προσωπικότητα του τιμώμενου παρουσίασε ο Σωτήριος Παπαϊωάννου, Επίκουρος Καθηγητής του Τμήματος Οικονομικών Επιστημών, ενώ ακολούθησε η αναγόρευση του τιμώμενου σε Επίτιμο Διδάκτορα του Τμήματος Οικονομικών Επιστημών από τον Πρόεδρο του Τμήματος, Αναπληρωτή Καθηγητή Εμμανουήλ Τζαγκαράκη. Η περιένδυση του τιμώμενου πραγματοποιήθηκε από τον Πρύτανη του Πανεπιστημίου, Καθηγητή Χρήστο Μπούρα. Η εκδήλωση της επιτιμοποίησης ολοκληρώθηκε με την ομιλία του Νικολάου Μ. Χριστοδουλάκη με τίτλο «Πώς η ποιότητα των θεσμών επηρεάζει την οικονομική ανάπτυξη: Μια συγκριτική ανάλυση για την Ελλάδα των Μνημονίων».
Τελετή αναγόρευσης της Gonda Van Steen σε Επίτιμη Διδάκτορα
Η Gonda Van Steen, Καθηγήτρια, Κάτοχος της έδρας «Κοραή» για τη Νέα Ελληνική και Βυζαντινή Ιστορία, Γλώσσα και Λογοτεχνία στο King’s College London αναγορεύθηκε Επίτιμη Διδάκτορας του Τμήματος Φιλολογίας του Πανεπιστημίου Πατρών, την Πέμπτη 3 Απριλίου 2025 και ώρα 19:00 στην Αίθουσα Τελετών «Οδυσσέας Ελύτης». Το έργο και την προσωπικότητα της τιμώμενης παρουσίασε η Καθηγήτρια Ευφημία Καρακάντζα, Πρόεδρος του Τμήματος Φιλολογίας, ενώ ακολούθησε η αναγόρευση της τιμώμενης σε Επίτιμη Διδάκτορα του Τμήματος Φιλολογίας από την Πρόεδρο του Τμήματος. Η περιένδυση της τιμώμενης πραγματοποιήθηκε από τον Πρύτανη του Πανεπιστημίου, Καθηγητή Χρήστο Μπούρα. Η εκδήλωση της επιτιμοποίησης ολοκληρώθηκε με την ομιλία της Καθηγήτριας Gonda Van Steen με τίτλο «Όταν η έρευνα γίνεται δράση και αντίδραση: Ανεπιθύμητα παιδιά τότε, στελέχη της διασποράς σήμερα».
Τελετή αναγόρευσης του Δημοσθένη Ε. Μπούρου σε επίτιμο διδάκτορα
Ο Δημοσθένης Ε. Μπούρος, Ομότιμος Καθηγητής Πνευμονολογίας ΕΚΠΑ, αναγορεύθηκε Επίτιμος Διδάκτορας του Τμήματος Ιατρικής του Πανεπιστημίου Πατρών, την Πέμπτη 31 Οκτωβρίου 2024 και ώρα 11:00 π.μ. στην Αίθουσα Τελετών «Οδυσσέας Ελύτης». Το έργο και την προσωπικότητα του τιμώμενου παρουσίασε ο Αργύριος Ε. Τζουβελέκης, Καθηγητής του Τμήματος Ιατρικής, ενώ ακολούθησε η αναγόρευση του τιμώμενου σε Επίτιμο Διδάκτορα του Τμήματος Ιατρικής από τον Πρόεδρο του Τμήματος, Καθηγητή Γεώργιο Αντωνάκη. Η περιένδυση του τιμώμενου πραγματοποιήθηκε από τον Πρύτανη του Πανεπιστημίου, Καθηγητή Χρήστο Μπούρα. Η εκδήλωση της επιτιμοποίησης ολοκληρώθηκε με την ομιλία του Δημοσθένη Ε. Μπούρου με τίτλο «Πνευμονική Ίνωση, γιατί μας ενδιαφέρει;».
Τελετή αναγόρευσης του Δημητρίου Ν. Μαύρη σε επίτιμο διδάκτορα
Ο Δημήτριος Ν. Μαύρης, Καθηγητής Μεθόδων Σχεδιασμού Προηγμένων Αεροδιαστημικών Συστημάτων στη Σχολή Αεροναυπηγών Μηχανικών του Τεχνολογικού Ινστιτούτου της Γεωργίας των Ηνωμένων Πολιτειών (Georgia Tech), αναγορεύθηκε Επίτιμος Διδάκτορας του Τμήματος Μηχανολόγων και Αεροναυπηγών Μηχανικών του Πανεπιστημίου Πατρών, την Δευτέρα 7 Οκτωβρίου 2024 και ώρα 11:00π.μ. στην Αίθουσα Τελετών «Οδυσσέας Ελύτης». Το έργο και την προσωπικότητα του τιμώμενου παρουσίασε ο Δημήτριος Α. Σαραβάνος, Καθηγητής του Τμήματος Μηχανολόγων και Αεροναυπηγών Μηχανικών, ενώ ακολούθησε η αναγόρευση του τιμώμενου σε Επίτιμο Διδάκτορα του Τμήματος Μηχανολόγων και Αεροναυπηγών Μηχανικών από τον Πρόεδρο του Τμήματος, Αναπλ. Καθηγητή Θεόδωρο Φιλιππίδη. Η περιένδυση του τιμώμενου πραγματοποιήθηκε από τον Πρύτανη του Πανεπιστημίου, Καθηγητή Χρήστο Μπούρα. Η εκδήλωση της επιτιμοποίησης θολοκληρώθηκε με την ομιλία του Δημητρίου Ν. Μαύρη με τίτλο «The Progression towards Advanced Systems Design Methods: My Academic Journey».
Τελετή αναγόρευσης του Raj Naik σε επίτιμο διδάκτορα
Ο Raj Naik MD, FRCOG Consultant Gynaecological Oncologist , αναγορεύθηκε Επίτιμος Διδάκτορας του Τμήματος Ιατρικής του Πανεπιστημίου Πατρών, την Τρίτη 12 Νοεμβρίου 2024 και ώρα 12:00 στην Αίθουσα Τελετών «Οδυσσέας Ελύτης». Το έργο και την προσωπικότητα του τιμώμενου παρουσίασε ο Γεώργιος Ανδρουτσόπουλος, Αναπλ. Καθηγητής του Τμήματος Ιατρικής, ενώ ακολούθησε η αναγόρευση του τιμώμενου σε Επίτιμο Διδάκτορα του Τμήματος Ιατρικής από τον Πρόεδρο του Τμήματος, Καθηγητή Γεώργιο Αντωνάκη. Η περιένδυση του τιμώμενου πραγματοποιήθηκε από τον Πρύτανη του Πανεπιστημίου, Καθηγητή Χρήστο Μπούρα. Η εκδήλωση της επιτιμοποίησης ολοκληρώθηκε με την ομιλία του Raj Naik με τίτλο «Mediocrity is for losers and quitters: Your patients expect better.»
Τελετή αναγόρευσης του Bernard Tschumi σε επίτιμο διδάκτορα
Ο Bernard Tschumi, Αρχιτέκτονας – Καθηγητής Πανεπιστημίου Columbia , αναγορεύθηκε Επίτιμος Διδάκτορας του Τμήματος Αρχιτεκτόνων Μηχανικών του Πανεπιστημίου Πατρών, την Δευτέρα 17 Ιουνίου 2024 και ώρα 19:00 στην Αίθουσα Τελετών «Οδυσσέας Ελύτης». Το έργο και την προσωπικότητα του τιμώμενου παρουσίασε ο Πρόεδρος του Τμήματος Αρχιτεκτόνων Μηχανικών, Καθηγητής Ιωάννης Αίσωπος, ενώ ακολούθησε η αναγόρευση του τιμώμενου σε Επίτιμο Διδάκτορα του Τμήματος Αρχιτεκτόνων Μηχανικών από τον Πρόεδρο του Τμήματος. Η περιένδυση του τιμώμενου πραγματοποιήθηκε από τον Πρύτανη του Πανεπιστημίου, Καθηγητή Χρήστο Μπούρα. Η εκδήλωση της επιτιμοποίησης ολοκληρώθηκε με την ομιλία του Bernard Tschumi με τίτλο «Concepts & Contexts».
Τελετή αναγόρευσης της Ιουλίας Κλ. Τσέτη σε Επίτιμη Διδάκτορα
H Ιουλία Κλ. Τσέτη, Πρόεδρος & CEO του ΟΦΕΤ, Φαρμακοποιός MSc, Επίτιμη Δρ Φαρμακευτικής ΕΚΠΑ, Γεν. Γραμματέας Δ.Σ. ΣΕΒ, αναγορεύθηκε Επίτιμη Διδάκτορας του Τμήματος Φαρμακευτικής του Πανεπιστημίου Πατρών, την Πέμπτη 13 Ιουνίου 2024 και ώρα 19:00 στην Αίθουσα Τελετών «Οδυσσέας Ελύτης». Το έργο και την προσωπικότητα της τιμώμενης παρουσίασε ο Αναπλ. Καθηγητής του Τμήματος Φαρμακευτικής, Κωνσταντίνος Μικέλης, ενώ ακολούθησε η αναγόρευση της τιμώμενης σε Επίτιμη Διδάκτορα του Τμήματος Φαρμακευτικής από τον Πρόεδρο, Καθηγητή Σωτήριο Νικολαρόπουλο. Η περιένδυση της τιμώμενης πραγματοποιήθηκε από τον Πρύτανη του Πανεπιστημίου, Καθηγητή Χρήστο Μπούρα. Η εκδήλωση της επιτιμοποίησης ολοκληρώθηκε με την ομιλία της Ιουλίας Κλ. Τσέτη με τίτλο «Διασύνδεση Φαρμακοβιομηχανίας και Πανεπιστημίου: οι ευκαιρίες του σήμερα και του αύριο».